पाएं अपने शहर की ताज़ा ख़बरें और फ्री ई-पेपरडाउनलोड करें
अप्रैल माह में धनबाद में मौतों का रिकॉर्ड टूट गया। धनबाद के विभिन्न मुक्तिधामों व कब्रिस्तान के आंकड़ों के अनुसार, इस माह 756 लोगों का अंतिम संस्कार हुआ। जहां मुक्तिधामों में 609 लोगों का दाह संस्कार हुआ, वहीं कब्रिस्तान में 147 लोग सुपुर्द-ए-खाक हुए। वहीं इस साल जनवरी में 195, फरवरी में 233 और मार्च में 289 लोगों का अंतिम संस्कार हुआ था। इन तीन माह में 717 चिताएं सजी थीं, उससे कहीं ज्यादा लोगों का सिर्फ अप्रैल माह में अंतिम संस्कार हुआ। अब अगर सरकारी आंकड़ों की बात करें तो जनवरी, फरवरी व मार्च में कोविड से एक भी मौत नहीं हुई।
अप्रैल माह में कोरोना से 99 लोगों ने दम तोड़ा, जिनमें प्रोटोकॉल के तहत 74 लोगों का अंतिम संस्कार किया गया। इस लिहाज से 693 लोगों की मौतें सामान्य ढंग से होने का दावा है। सरकारी आंकड़े के अनुसार कोरोना की पहली लहर में 116 लोगों की मौतें हुई थीं। वहीं मई के शुरुआती पांच दिनों में भी 59 लोगों की जान जाने की वजह कोविड बताई गई है। अब अगर मुक्तिधामों व कब्रिस्तानों की बात करें तो वहां लाशें वेटिंग में रहती हैं। लिलोरी स्थान, मोहलबनी जैसे घाटों में कुछ शवों का दाह संस्कार हो रहा होता है तो अन्य शवों के दाह संस्कार के लिए परिजन इंतजार में रहते हैं। मुक्तिधामों के घाट राजा भी कबूल करते हैं कि सामान्य दिनों की तुलना में अंतिम संस्कार के लिए आने वाले शवों की संख्या बढ़ी हुई है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva zho_Hant eng_Latn